Trots op SA se vrugteboere | Netwerk24
Trots op SA se vrugteboere
Sarie van Niekerk, Brakpan
Pere uit Suid-Afrika wat oorspronklik vir die Russiese vrugtemarkte bestem was, het danksy 'n skenking van 'n plaaslike uitvoerder hul pad na 'n voedingskema vir Oekraïense vlugtelinge gevind, berig Freshplaza. Foto: Die Burger
Daar is deesdae so baie slegte nuus. Oorlog, oorstromings wat alles wat in die pad kom eenvoudig vernietig, moord en doodslag en nog vele ander goed wat 'n mens se dag sommer bederf.
In Sake-Beeld (12.04) lees ek toe die pragtige berig wat my hart sommer weer vuurwarm laat klop het. En weer eens my daaraan herinner het hoekom ek steeds trots is om 'n Suid-Afrikaner te wees. 'n Besending uitvoerpere was op pad na Rusland, wat jaarliks blykbaar honderdmiljoene rande se pere van Suid-Afrika af invoer, toe die einste Rusland Oekraïne binneval en verwoesting saai in die land. Duisende mense is reeds dood en sommige stede en dorpe feitlik platgevee.
Dis toe dat die Suid-Afrikaanse hart van Wayne Mudge, uitvoerende direkteur van Cape Five, wat die pere versend het, so warm geklop het dat hy in samewerking met die boere wat pere in die besending gehad het, besluit het om die vrag pere­ na Oekraïne te stuur. Dit het Oekraïne bereik en is aan 15 000 vlugtelinge uitgedeel.